钦定古今图书集成/明伦汇编/官常典/第175卷 > 《上庸公陆腾勒功碑》北周·王褒
## 钦定古今图书集成/明伦汇编/官常典/第175卷 > 《上庸公陆腾勒功碑》北周·王褒

“在昔洞庭、彭蠡，三苖有远窜之君；太室、阳城，九州无
同姓之国。”是知周卫设险，所务非山川；河岳作固，所
宝惟休德。至于三峡蹇产，九折峥嵘，高峰寻云，深谷
无景。秦开汉闭，虽阻荷戟之虞；魏塞晋通，终因束马
之利。我大周开辟宇宙，混同文轨，御六气于天枢，顿
八纮于地络。彭、濮未恭，邛、笮不讨，外凭剑道之难，内
负铜梁之厄。大将军上庸公仗国威灵，奉辞伐罪，长
戟万队，巨舰千舳，板楯酋豪，斯褕君长。历稔逋寇，累
代稽诛，廓清江源，荡涤巴濮。若夫荆门千里，蜀置永
安之宫；巴水三回，吴阻夷陵之县，巫峡使君之滩，沦
波洽没，建平督邮之道，栈径威纡，路阻蛮陬，途横夷
落，擅强专险，轻法侮吏。天子爰诏有司，公奉天讨，星
言载途，指日遄迈，册授公大将军信州剌史。韩信召
拜，军中致设坛之礼；卫青出征，临河闻后距之令。夫
锺鼎大礼之器，昭德必书；金石不朽之质，庸勋斯树。
某等乃建碑于某地，敢作《颂》云：遐观命氏，眇求世禄，
龙图纪河，鸿渐于陆，霸楚传姓，命吴启族。君子笃生，
降灵惟岳，朝阳擢彩，荆山曜璞，巴庸自擅，彭濮称王。
南泊僰道，西通夜郎，内凭玉垒，外阻铜梁，介视荒服，
斗绝边疆。赫赫南仲，堂堂方叔，天子命我遐征，越逐
窦氏车骑，去病冠军，封山，刊石，镌铭刻勋。远隔年代，
悬感风云，盛德必纪，千载斯文。